
Mewnforio car newydd

[bookmark: _GoBack]Gall prynu car newydd o wlad Ewropeaidd arall arbed llawer o arian i chi. Mae’n golygu llawer o waith, gan gynnwys delio â gwerthwyr tramor a threfnu yswiriant, treth a chofrestriad yn y DU. Ond os ydych yn fodlon buddsoddi’r amser, gall yr arbedion fod yn sylweddol. 

Mae’r daflen ffeithiau hon yn rhoi gwybodaeth bwysig i chi am fewnforio car newydd o’r Undeb Ewropeaidd (UE) a phethau i’w hystyried. 

Gwahaniaethau pris

Archwiliwch faint allwch arbed ar y car yr ydych am ei brynu. Ceir gwybodaeth yn arolwg prisiau ceir newydd, a gyhoeddir ddwywaith y flwyddyn gan y Comisiwn Ewropeaidd. Mae’n cymharu prisiau 75 o geir newydd poblogaidd ar draws yr UE. 

Dibynna’r maint y gallwch ei arbed ar y model a’r wlad. Weithiau, nid oes gwahaniaeth sylweddol rhwng y pris yn DU ac mewn gwledydd eraill. Ond, ar gyfartaledd, mae’r rhan fwyaf o fodelau’n rhatach o 20 y cant mewn o leiaf un wlad Ewropeaidd nag yn y DU.  

Cysylltwch â gwerthwyr dramor

Cysylltwch â gwneuthurwyr ceir yn y DU ar gyfer enwau gwerthwyr yn yr UE. Os nad ydynt yn barod eu cymwynas, cysylltwch â phrif swyddfeydd y gwneuthurwyr yn y gwledydd y mae gennych ddiddordeb ynddynt.

Iaith

Os nad ydych yn medru ieithoedd Ewropeaidd eraill, dylech ddelio â Gweriniaeth Iwerddon neu wledydd lle siaredir Saesneg yn eang, fel Gwlad Belg neu’r Iseldiroedd. 

Manylion y car

Gwiriwch fanylion y car a pha nodweddion sydd ganddo (e.e. system dymheru, ffenestri electronig, larwm, ayyb). Nid yw nodweddion fel y rhain uchod yn safonol ym mhob gwlad ond gellir eu harchebu (at gost ychwanegol).

Gallwch wirio manylion modelau DU drwy ddarllen llyfrynnau gwneuthurwyr neu gylchgronau fel ‘What Car?’. 

Gyriant llaw dde

Er nad yw defnyddio car gyriant llaw chwith yn anghyfreithlon yn y DU, mae’n debyg y byddwch am sicrhau fod y cerbyd yn yriant llaw dde. Mae’n rhaid i wneuthurwyr werthu car gyriant llaw dde am bris sydd yn agos i’r pris lleol am gar gyriant llaw chwith. Dan reolau’r UE, gall gwerthwyr godi tâl rhesymol am y gwaith papur ychwanegol. 

Os dywed y gwerthwr nad yw’n bosib gwerthu gyriant llaw dde, neu os gosoda bris gormodol neu amser aros hir iawn, cwynwch at y Comisiwn Ewropeaidd (cyfeiriad ar wefan y Comisiwn). 

Blaendal

Bydd yn rhaid i chi dalu blaendal wrth archebu’r car. Gall hyn fod yn uwch yn yr UE nag yn y DU. 

Camau nesaf

Unwaith i chi ddod o hyd i werthwr sy’n fodlon gwerthu’r car yr ydych am ei brynu i chi am bris da, bydd eisiau i chi ddechrau meddwl am y dull cywir o brynu eich car a’i fewnforio i’r DU. Ceir manylion o’r dulliau mewn taflenni llywodraeth, sydd ar gael am ddim.

Gwybodaeth swyddogol

Cynhyrchir y ddwy daflen isod gan Adran yr Amgylchedd, Trafnidiaeth a’r Rhanbarthau (DETR):

· How to permanently import your vehicle to Great Britain (Sut i fewnforio eich cerbyd i Brydain Fawr yn barhaol)
· The Single Vehicle Approval Scheme (Cynllun Cymeradwyaeth Cerbyd Sengl)

Gallwch archebu eich copïau drwy ffonio 0171 271 4651, ebostio rvs1.dot@gtnet.gov.uk, neu ar wefan yr Adran: http://www.detr.gov.uk/vehicle.htm 

Y drydedd ddogfen bwysig yw ‘VAT Notice [Hysbysiad TAW] 728, sy’n egluro materion ynglŷn â threthi ac sydd ar gael ar y we: https://www.gov.uk/government/organisations/hm-revenue-customs 



Yswiriant

Bydd yn rhaid i chi drefnu yswiriant dros dro ar ôl i chi gasglu’ch car, nes i chi ei gofrestru yn y DU. Efallai y gall eich cwmni yswiriant presennol eich helpu. 

Gyrru adref

Bydd gan eich car blatiau rhif estron dros dro nes i chi ail-gofrestru eich cerbyd yn y DU.

TAW

Bydd yn rhaid i chi hysbysu Tollau ac Ecséis ymhen 7 niwrnod o ddod â’ch car i’r DU. 

Fel arfer, pan brynwch gar dramor, bydd yn ddi-dreth, a thalwch Dreth ar Werth (TAW) o 20 y cant ar bris prynu pan ddewch â’r car i’r DU. 

Eithriad: yn yr Almaen, mae’n rhaid i chi dalu treth yno a hawlio’r dreth yn ôl ar ôl i chi dalu TAW yn y DU. 

Cofrestru’r car

Dylech gofrestru’r cerbyd cyn gynted â phosib ar ôl i chi gyrraedd adref. Bydd eisiau i chi fynd at Swyddfa Cofrestru Cerbydau. 

Bydd system newydd, sef Cynllun Cymeradwyaeth Cerbyd Sengl (SVA), yn dod mewn grym eleni. Pwrpas yr SVA yw sicrhau bod ceir wedi’u mewnforio yn cwrdd â safonau diogelwch a chynllun. 

Ni ddylai hyn effeithio ar y rhan fwyaf o geir a werthir yn yr UE, achos bod safonau yn gyson, mwy neu lai, ar draws yr UE. Serch hynny, nid oes gan bob cerbyd gloc cyflymder sy’n dangos milltiroedd yr awr yn ogystal â chilomedrau yr awr. Os prynwch gar o’r fath, bydd eisiau i chi drefnu SVA eich hunan. 

